《贻鼓吹李丞，时信安王北伐，李公王之所器者也》
唐代·储光羲

北伐昧天造，王师示有征。辕门统元律，帝室命宗英。

灵威方首事，仗钺按边城。膏雨被春草，黄云浮太清。

文儒托后乘，武旅趋前旌。出车发西洛，营军临北平。

曰予深固陋，志气颇纵横。尝思骠骑幕，愿逐嫖姚兵。

惟贤美无度，海内依扬声。河间旧相许，车骑日逢迎。

折节下谋士，深心论客卿。忠言虽未列，庶以知君诚。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。